
2026. április 20–24. között került megrendezésre a „Zöld ellátási lánc – Logisztika és értékteremtés kapcsolata (Green Supply Chain – The Relationship Between Logistics and Value Creation)” című BIP Erasmus program, amelyen a Sapientia Erdélyi Magyar Tudományegyetem tizenkét hallgatója is részt vett. 
Az egyhetes program során számos érdekes és hasznos elméleti, valamint gyakorlati tevékenységben volt részünk. A hétfői nap egy ünnepélyes megnyitóval és díjátadóval vette kezdetét, ahol átadták a „Professor Emeritus” címeket. Ezt követően dr. Kocsis Károly akadémikus előadását hallgathattuk meg, amely értékes szakmai betekintést nyújtott. A délelőtti program zárásaként Keszegh Béla, Komárom városának polgármestere mutatta be a város fenntarthatósági intézkedéseit, amelyekről a későbbiekben részletesebb képet is kaptunk. A délután folyamán megismerhettük a részt vevő egyetemek fenntarthatósági törekvéseit és az ezekhez kapcsolódó kihívásokat is, ami jó alapot teremtett a közös gondolkodáshoz.
Kedden a program ismét előadásokkal folytatódott, ezúttal a marketing témakörére fókuszálva. Mayer András a marketing erejéről tartott inspiráló előadást, majd Múcska József a digitális marketing aktuális trendjeibe vezette be a hallgatóságot. A délelőttöt Kozsár Miklós előadása zárta, aki személyes példáján keresztül mutatta be, miként tudta nagykaposi kisvállalkozását sikeresen fejleszteni és magas szintre emelni. A délutáni program során ismét lehetőségünk nyílt találkozni a polgármesterrel, így még mélyebb betekintést nyerhettünk Komárom fenntarthatósági stratégiáiba. A nap gyakorlati részeként ellátogattunk a város hulladékgazdálkodási és újrahasznosítási létesítményeibe, többek között egy hulladékválogató és egy komposztáló telepre, ahol közvetlenül is megfigyelhettük a fenntartható működés folyamatait.
A szerdai nap középpontjában az ESG-rendszer állt, amelyet részletesen, gyakorlati példákon keresztül ismertünk meg. Az elméleti bevezetőt követően csapatokat alakítottunk, és kiválasztottuk azt a vállalkozást, amelyre saját ESG-modellünket kidolgozzuk. A nap második felében gyárlátogatáson vettünk részt az Aranyfácán sörgyárban, amely a Heineken csoporthoz tartozik. Itt nemcsak a sörgyártás technológiai folyamatait ismertük meg, hanem a vállalat történetébe és működésébe is betekintést nyerhettünk.
Csütörtökön a délelőtt folyamán a csapatmunkára helyeztük a hangsúlyt: kidolgoztuk a kiválasztott vállalat ESG-modelljét. Csoportunk a Baker pékséget választotta, és annak működését vizsgálta fenntarthatósági szempontok szerint, különös figyelmet fordítva az alapanyag-beszerzésre, az energiafelhasználásra és a társadalmi felelősségvállalásra. A délutáni program során egy tanulmányi séta keretében Komárom város fenntartható városi megoldásait térképeztük fel, amely során a gyakorlatban is láthattuk a korábban elhangzott elméleti példákat.
A pénteki, egyben zárónapon a csapatok bemutatták elkészült projektjeiket, amelyeket közösen értékeltünk és megvitattunk. Ez a szakasz lehetőséget adott arra, hogy egymás munkájából is tanuljunk, és különböző nézőpontokat ismerjünk meg. Az adminisztratív teendők lezárása után vegyes érzésekkel indultunk haza: örömmel tértünk vissza mindennapjainkhoz, ugyanakkor hiányozni fog a közösen eltöltött tartalmas és inspiráló hét.
Összességében egy rendkívül élménydús és szakmailag gazdag tanulmányi úton vettünk részt, amely nemcsak új ismeretekkel gazdagított bennünket, hanem lehetőséget adott nemzetközi kapcsolatok kialakítására és a fenntarthatóság gyakorlati megközelítésének mélyebb megértésére is.

